recursal/SuperWikiNEXT-32B huggingface dataset:
Ο **ελληνικός χορός** είναι μια πολύ παλιά παράδοση του ελληνικού λαού. Ο ελληνικός χορός αναφέρεται από συγγραφείς όπως ο Πλάτωνας, ο Αριστοτέλης, ο Πλούταρχος και ο Λουκιανός.  Υπάρχουν διαφορετικά χορευτικά είδη και ερμηνείες από την ηπειρωτική και νησιωτική χώρα. Κάθε περιοχή διαμόρφωσε τους δικούς της χορούς για να ταιριάζει με τη νοοτροπία τους. Για παράδειγμα, οι νησιώτικοι χοροί έχουν μια πιο ομαλή ροή στην εξέλιξη τους, ενώ ο ποντιακός χορός της Μαύρης Θάλασσας είναι πολύ γρήγορος. Υπάρχουν πάνω από 10.000 παραδοσιακοί χοροί από κάθε περιοχή της Ελλάδας. Υπάρχουν και πανελλήνιοι χοροί, οι οποίοι αποτελούν σύμβολο του ελληνισμού. Τέτοιοι χοροί είναι ο Συρτός, ο Καλαματιανός, ο Πυρρίχιος, ο Μπάλλος και το χασάπικο .

Ο παραδοσιακός ελληνικός χορός έχει πρωτίστως κοινωνική σημασία για τους Έλληνες. Ενώνει τις κοινότητες των Ελλήνων σε καίριες στιγμές του χρόνου, όπως το Πάσχα, οι γάμοι, οι γιορτές των πολιούχων. Για το λόγο αυτό, η παράδοση συχνά υπαγορεύει μια αυστηρή σειρά στη διάταξη των χορευτών, για παράδειγμα, πρέπει να χωριστούν σε ομάδες με βάση την ηλικία.

Οι ελληνικοί χοροί παίζονται και σε ελληνικές κοινότητες της διασποράς.

Αρχαίοι ελληνικοί χοροί
-----------------------

 Ο Θεός Πάνας και μια Μαινάδα χορεύουν. Λεπτομέρεια από μια όλπη με στοιχεία αρχαίας μυθολογίας από την Απουλία, περ. 320–310 π.Χ. Τα δάχτυλα του δεξιού χεριού του Πάνα αγγίζουν το αριστερό χέρι της Μαινάδας.
 Γυναίκες που χορεύουν. Χάλκινη φιγούρα, 8ος αιώνας π.Χ. Αρχαιολογικό Μουσείο Ολυμπίας .
* Αντιστροφή
* Carpaea
* Χορεία (χορός)
* Cordax
* Διονυσιακός
* Υπόχημα
* Κορυμπάντες
* Πυρρίχιος (χορός)
* Συρτός

Στην αρχαία Ελλάδα, ο χορός ήταν τόσο χόμπι αλλά και τελετουργικό. Ο χορός χρησιμοποιούταν σε κοινότητες κυνηγών, σε τελετές ενηλικίωσης, γάμου, θανάτου, ψυχαγωγίας, χορευτικές εορτές και θρησκευτικές δραστηριότητες. Ο χορός ήταν, για τους Αρχαίους, και ένας τρόπος εκπαίδευσης των παιδιών για τα κοινωνικά ήθη και τρόπους. Τον θεωρούσαν ζωτικής σημασίας για την φυσική και συναισθηματική ανάπτυξη των παιδιών.  Ο χορός χρησιμοποιήθηκε και σαν μορφή στρατιωτικής εκπαίδευσης, καθώς και ως τελετουργικό που χρησίμευε ως μεσολαβητής μεταξύ των θεών και των ανθρώπων.  Το λεξικό Σουίδα αναφέρει έναν αρχαιοελληνικό χορό, τον Διποδία.

Παραπομπές
----------

1. ↑  Raftis, Alkis, *The World of Greek Dance* Finedawn, Athens (1987) p25.
2. ↑  Raftis, Alkis, *The World of Greek Dance* Finedawn, Athens(1987) p117.
3. ↑  Fitton, J.W. "Greek Dance". The Classical Quarterly, vol. 23, no. 2, 1973, pp. 254.
4. ↑  Fitton, J.W. "Greek Dance". The Classical Quarterly, vol. 23, no. 2, 1973, pp. 254-255.
5. ↑  Lawler, Lillian Brady. "The Dance in Ancient Greece". The Classical Journal, vol. 42, no. 6, 1947, pp. 344-346.
6. ↑  Lawler, Lillian Brady. "The Dance in Ancient Greece". The Classical Journal, vol. 42, no. 6, 1947, pp. 344.
7. ↑  Vesterinen, Manna. "Communicative Aspects of Ancient Greek Dance". ARCTOS, vol. 31, 1998, pp. 181.
8. ↑  Suda, delta, 1263

Εξωτερικοί σύνδεσμοι
--------------------

* Πολυμέσα σχετικά με το θέμα  Dance of Greece στο Wikimedia Commons
Ο **Φρανκ Χάμπσον** (**Frank Hampson**, Audenshaw, Lancashire, Αγγλία, 21 Δεκεμβρίου 1918 – Epsom, Surrey, 8 Ιουλίου 1985) ήταν Βρετανός σεναριογράφος, εικονογράφος και δημιουργός κόμικς. Μαζί με τον Φρανκ Μπέλαμι δημιούργησαν το περιοδικό *Eagle*, ενώ ο Χάμπσον ήταν ο καλλιτέχνης που φιλοτέχνησε την πιο γνωστή ιστορία αυτού του περιοδικού, υπό τον τίτλο *Dan Dare*. Στην Ελλάδα τη σειρά αναδημοσίευσε το περιοδικό Αγόρι ως *Νταν ο Τολμηρός*, αλλά αφορούσε σε μεταγενέστερη εκδοχή, άλλων συντελεστών. Ο Χάμπσον κράτησε συνεργασία με το *Eagle* από το 1950 έως το 1961.

Προσωπική ζωή
-------------

Ο Χάμπσον σπούδασε στο *King George V School* του Southport. Ο αδελφός του Έρικ σκοτώθηκε κατά τη διάρκεια του Β’ Παγκοσμίου Πολέμου. Ο Φρανκ νυμφεύτηκε τη Dorothy Mabel Jackson το 1944 με την οποία απόκτησαν ένα γιο.

Eagle
-----

Το 1949, σε συνεργασία με τον Marcus Morris πρότειναν τη δημιουργία ενός νέου παιδικού περιοδικού υπό την επωνυμία *Eagle*, το οποίο παρουσίασαν στην Εταιρεία Τύπου *Hulton*. Τον Απρίλιο του 1950 το περιοδικό κυκλοφόρησε και ο Χάμπτον ήταν ο βασικός συντελεστής της πιο διάσημης σειράς επιστημονικής φαντασίας αυτού του εντύπου, που τιτλοφορήθηκε *Dan Dare, Pilot of the Future*.

Καριέρα και διακρίσεις
----------------------

Ο Χάμπσον εργάστηκε κυρίως σαν ελεύθερος επαγγελματίας για διάφορους εκδοτικούς οίκους, εικονογραφώντας βιβλία. Το 1975 ψηφίστηκε τιμητικά ως ηγετική μορφή της διεθνούς σκηνής εικονογραφημένων και καρτούν σε εκδήλωση που έλαβε χώρα στη Lucca της Τοσκάνης. Ακόμη, οι θαυμαστές του τον ανέδειξαν ως τον σπουδαιότερο μεταπολεμικό καλλιτέχνη και συγγραφέα του είδους του, απονέμοντάς του, παράλληλα, ένα βραβείο *Yellow Kid*. Ήταν απόφοιτος του *Ανοικτού Πανεπιστήμιου* (1978) για το διαδικτυακό περιοδικό του οποίου δημιούργησε μία πλήρη ιστορία του διάσημου ήρωά του, *Dan Dare*, εορτάζοντας με τον τρόπο αυτό την αποφοίτησή του. Ο καλλιτέχνης απεβίωσε πρόωρα σε ηλικία 66 ετών, από επιπλοκές του καρκίνου εκ του οποίου έπασχε.

Παραπομπές
----------

1. 1 2  Εθνική Βιβλιοθήκη της Γερμανίας, Κρατική Βιβλιοθήκη του Βερολίνου, Βαυαρική Κρατική Βιβλιοθήκη, Εθνική Βιβλιοθήκη της Αυστρίας: (Γερμανικά, Αγγλικά) *Gemeinsame Normdatei*. 139108505. Ανακτήθηκε στις 15  Οκτωβρίου 2015.
2. 1 2  (Αγγλικά, Ολλανδικά) *Lambiek Comiclopedia*. Lambiek. 1  Νοεμβρίου 1999. h/hampson\_f. Ανακτήθηκε στις 9  Οκτωβρίου 2017.
3. 1 2  (Αγγλικά) *Internet Speculative Fiction Database*. 30067. Ανακτήθηκε στις 9  Οκτωβρίου 2017.
4. ↑  Εθνική Βιβλιοθήκη της Γαλλίας: (Γαλλικά) *καθιερωμένοι όροι της Εθνικής Βιβλιοθήκης της Γαλλίας*. data.bnf.fr/ark:/12148/cb11906819x. Ανακτήθηκε στις 10  Οκτωβρίου 2015.
5. ↑  Ανακτήθηκε στις 20  Ιουνίου 2019.
6. ↑  «The Interactive Home of Dan Dare, Pilot of the Future» Ανακτήθηκε στις 24/7/2020
7. ↑  «Eagle comic hero Dan Dare celebrated in centenary exhibition» Ανακτήθηκε στις 24/7/2020
8. ↑  «The Secret History of Dan Dare» Ανακτήθηκε στις 24/7/2020

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 291111616
* **Europeana**: agent/base/70038
* LCCN: no97038016
* ISNI: 0000 0000 7103 5076
* GND: 139108505
* BNF: cb11906819x (data)
* RKD: 211570

 |

 |
Ο **Φρέντερικ Φρανς** (12 Σεπτεμβρίου 1893 - 22 Δεκεμβρίου 1992) διατέλεσε πρόεδρος της Βιβλικής και Φυλλαδικής Εταιρίας Σκοπιά από το 1977 ως τον θάνατό του το 1992. Προηγουμένως είχε υπηρετήσει ως αντιπρόεδρος του σωματείου αυτού από το 1945.

Ο Φρανς γεννήθηκε στο Κόβινγκτον του Κεντάκι και αποφοίτησε από το Λύκειο το 1911. Φοίτησε στο Πανεπιστήμιο του Σινσινάτι όπου σπούδασε τη Βιβλική ελληνική γλώσσα, καθώς είχε ήδη αποφασίσει ότι θα γινόταν Πρεσβυτεριανός κήρυκας. Ο Φρανς είχε επιλέξει να λάβει μια ειδική υποτροφία που του έδινε τη δυνατότητα να εισαχθεί στο Πανεπιστήμιο της Οξφόρδης στην Αγγλία. Όμως, πριν προλάβει να γίνει η ανακοίνωση, έπαψε να ενδιαφέρεται για την υποτροφία και ζήτησε να διαγραφεί το όνομά του από τους καταλόγους των υποψηφίων. Βαφτίστηκε ως Σπουδαστής της Γραφής (όπως ονομάζονταν τότε οι Μάρτυρες του Ιεχωβά) στις 10 Νοεμβρίου 1913 και εγκατέλειψε το Πανεπιστήμιο τον Μάιο του 1914. Άρχισε αμέσως να κηρύττει τα καλά νέα ολοχρόνια ως «βιβλιοπώλης» ή αλλιώς «σκαπανέας».

Θεωρείται, μολονότι δεν έχει επιβεβαιωθεί επίσημα, ότι έπαιξε σημαντικό ρόλο στην προετοιμασία της μετάφρασης της Μετάφρασης Νέου Κόσμου της Αγίας Γραφής που εκδίδουν οι Μάρτυρες του Ιεχωβά, η οποία παράχθηκε χωρίς τη γνωστοποίηση των ονομάτων των συντελεστών της.

Βλέπε επίσης
------------

* Πρακτικές των Μαρτύρων του Ιεχωβά

Εξωτερικοί σύνδεσμοι
--------------------

* *The New York Times*, 24ης Νοεμβρίου 1992, «Frederick W. Franz, A Religous Leader, Dies in Office at 99» (Αγγλικά).
Η **Τιμοκρατία** ήταν πολιτικό σύστημα που εφαρμοζόταν στην αρχαία Ελλάδα. Με το σύστημα αυτό η συμμετοχή των πολιτών στα κοινά και στη διακυβέρνηση της πόλεως - κράτους καθοριζόταν με την περιουσιακή τους κατάσταση.

Την τιμοκρατία ως πολίτευμα, ο Πλάτων το αποκαλούσε "ολιγαρχία", "τιμαρχία", καθώς και "φιλότιμο πολιτεία". Ο δε Ξενοφών "πλουτοκρατία" και ο Αριστοτέλης, που το θεωρούσε ως το χειρότερο, "πολιτεία από τιμημάτων" και "τιμοκρατία".

Το τιμοκρατικό ως σύστημα αξιολόγησης των πολιτών είχε εισαγάγει στην αρχαία Αθήνα ο Σόλων, που θεωρείται ως ένας των επτά σοφών της αρχαιότητας, ο οποίος διαίρεσε τους πολίτες ανάλογα με το ετήσιο αγροτικό τους εισόδημα, το λεγόμενο "τίμημα", σε τέσσερις κατηγορίες - τάξεις, (τους πεντακοσιομέδιμνους, τριακοσιομέδιμνους κ.λπ.).

Πηγές
-----

* "Εγκυκλοπαίδεια Πάπυρος Larousse Britannica" τομ.57ος, σελ.254.
Η **Ελίζα Σπιροπάλι** (γεννημένη στις 15 Μαρτίου 1983) είναι Αλβανίδα πολιτικός που επί του παρόντος υπηρετεί ως Υπουργός Εσωτερικών Σχέσεων με το Κοινοβούλιο στο 2ο υπουργικό συμβούλιο του Ράμα.

Νεαρή ηλικία
------------

Η Ελίζα Σπιροπάλι γεννήθηκε στις 15 Μαρτίου 1983 στα Τίρανα. Παρακολούθησε το Γυμνάσιο Κεμάλ Στάφα όπου κέρδισε υποτροφία από τα Κολλέγια Γιουνάιτεντ Γουόρλντ ως μία από τους πέντε κορυφαίους μαθητές λυκείου στην Αλβανία και αργότερα έλαβε δίπλωμα στο Κολλέγιο Λέστερ Μπ. Πίρσον στο Βανκούβερ του Καναδά. Συνέχισε την εκπαίδευσή της στο Κολλέγιο Μάουντ Χολυόκε στη Μασαχουσέτη των Ηνωμένων Πολιτειών, όπου αποφοίτησε το 2005 με τιμητικό πτυχίο σε δύο κλάδους, την Πολιτική και τα Οικονομικά. Η Ελίζα έχει ταξιδέψει και έχει σπουδάσει με υποτροφίες λόγω ικανοτήτων σε χώρες όπως η Αργεντινή και το Ηνωμένο Βασίλειο, εμπειρίες που θεωρεί ανεκτίμητες στον ακαδημαϊκό της σχηματισμό.

Έχει δώσει διαλέξεις σε πολλά ιδιωτικά πανεπιστήμια της Αλβανίας και υπήρξε ηγέτης σε οργανώσεις νέων όπως η MJAFT! .

Πολιτική καριέρα
----------------

Η Σπιροπάλι ξεκίνησε την πολιτική της καριέρα το 2009. Αφού έγινε μέλος του Σοσιαλιστικού Κόμματος, διορίστηκε για σύντομο χρονικό διάστημα ως Γενική Διευθύντρια Τελωνείων και αργότερα ως εκπρόσωπος της Προεδρίας του Κόμματος. Εκλέχθηκε μέλος του Αλβανικού Κοινοβουλίου μετά τις Γενικές Εκλογές του 2013. Στις 17 Ιανουαρίου 2019, ανέλαβε την κενή θέση της Υπουργού για τις Σχέσεις με το Κοινοβούλιο,  που κατείχε προηγουμένως η Ερμονέλα Φελάζ.

Προσωπική ζωή
-------------

Η κα Σπιροπάλι είναι παντρεμένη και έχει μία μικρή κόρη, τη Νάλτα.

Παραπομπές
----------

1. ↑  «Elisa Spiropali biography». Αρχειοθετήθηκε από το πρωτότυπο στις 27 Ιουνίου 2019. Ανακτήθηκε στις 22 Απριλίου 2021.
2. ↑  Zbulohet Qeveria 'Rama 2', ja emrat e kabinetit të ri
Νυφική και γιορτινή φορεσιά από τους Άγιους Πάντες Θεσπρωτίας. Αρχές 20ού αι. Συλλογή ΠΛΙ, Ναύπλιο
Η **φορεσιά των Αγίων Πάντων** είναι παραδοσιακή ενδυμασία που χρησιμοποιήθηκε κατά το παρελθόν στον οικισμό Άγιοι Πάντες της Θεσπρωτίας. Η συγκεκριμένη ενδυμασία έχει ιδιαίτερο ενδιαφέρον καθώς αποτελεί τον συνδετικό κρίκο ανάμεσα στην παραδοσιακή φορεσιά της Δρόπολης και τις φορεσιές της υπόλοιπης Θεσπρωτίας.

Περιγραφή
---------

Ο τελικός τύπος της φορεσιάς οριστικοποιήθηκε κατά τις αρχές του 20ού αιώνα. Αποτελείται από *χασεδένιο ρουτί* (λευκό γυναικείο πουκάμισο από βαμβακερό ύφασμα) το οποίο από τη μέση και κάτω αποτελείται από τριγωνικά φύλλα υφάσματος σχηματίζοντας με αυτό τον τρόπο φουστανέλα. Εξαίρεση αποτελεί το μπροστινό φύλλο που έχει ορθογώνιο παραλληλόγραμμο σχήμα. Τα μανίκια και ο κορμός του πουκάμισου καλύπτονταν από ζακέτα με μανίκια και από πάνω φοριόταν επιπλέον ένα αμάνικο γιλέκο. Στις γάμπες φοριόνταν πολύχρωμες πλεκτές κάλτσες, γνωστές και ως τσουράπια και για υποδήματα χρησιμοποιούνταν τσαρούχια. Για το κάλυμμα του κεφαλιού, κατά τα παλιότερα χρόνια χρησιμοποιόταν μάλλινο μαντήλι σε κατά κύριο λόγο σκούρες αποχρώσεις και ένα μικρό φέσι, αντίστοιχο με αυτό της φορεσιάς της Δρόπολης. Αργότερα το φέσι αφαιρέθηκε και παρέμεινε μόνο το μαντήλι.

Παραπομπές
----------

1. 1 2  Παπαντωνίου, Ιωάννα (1996). *Ελληνικές τοπικές ενδυμασίες*. Ναύπλιο: Πελοποννησιακό Λαογραφικό Ίδρυμα. σελίδες 53–54.
2. ↑  Παπαντωνίου, Ιωάννα (2000). *Η Ελληνική ενδυμασία. Από την αρχαιότητα ως τις αρχές του 20ου αιώνα*. Αθήνα: Εμπορική Τράπεζα της Ελλάδος. σελ. 299. ISBN 960-7059-10-7.
3. ↑  *Ελληνικές Φορεσιές*. Αθήνα: Ιστορική και Εθνολογική Εταιρεία της Ελλάδος. 2005. σελ. 270.
Ο **Τιμοκράτης** ήταν αρχαίος Έλληνας από τη Σπάρτη, ένας από τους τρεις συμβούλους που είχε ο στρατηγός των Λακεδαιμονίων Κνήμος κατά την ήττα που υπέστη ο στόλος των Λακεδαιμονίων από τον υπό τον Αθηναίο ναύαρχο Φορμίωνα συμμαχικό στόλο των Αθηναίων το 429 π.Χ. στη διάρκεια του Πελοποννησιακού πολέμου.

Τελικά ο Τιμοκράτης το ίδιο έτος συμμετέχων στη Ναυμαχία της Ναυπάκτου μεταξύ των δύο αντιπάλων στόλων, και τελών τριήραρχος της Αρκαδίας τριήρους, μετά την καταβύθισή της, προτίμησε ν΄ αυτοκτονήσει προκειμένου ν΄ αποφύγει την αιχμαλωσία.

Πηγές
-----

"Μεγάλη Ελληνική Εγκυκλοπαίδεια Δρανδάκη" τομ.ΚΓ΄, σελ.45

* +
Η **εκφυλιστική νόσος** είναι το αποτέλεσμα μιας συνεχούς διαδικασίας η οποία βασίζεται σε εκφυλιστικές κυτταρικές αλλαγές, οι οποίες επηρεάζουν ιστούς ή όργανα, τα οποία θα επιδεινώνονται όλο και περισσότερο με την πάροδο του χρόνου. 

Σε **νευροεκφυλιστικές ασθένειες**, τα κύτταρα του κεντρικού νευρικού συστήματος σταματούν να λειτουργούν ή πεθαίνουν λόγω νευροεκφυλισμού. Ένα παράδειγμα αυτού είναι η νόσος του Αλτσχάιμερ.  Οι άλλες δύο κοινές ομάδες εκφυλιστικών ασθενειών είναι αυτές που επηρεάζουν το κυκλοφορικό σύστημα (π.χ. στεφανιαία νόσος ) και τα νεοπλασματικά νοσήματα (π.χ. καρκίνοι).

Παραπομπές
----------

1. 1 2  «What is Degenerative Disease». *docdoc.com.sg*. Αρχειοθετήθηκε από το πρωτότυπο στις 17 Σεπτεμβρίου 2018. Ανακτήθηκε στις 17 Σεπτεμβρίου 2018.
2. ↑  «neurodegenerative disorder». *National Cancer Institute*. 2 Φεβρουαρίου 2011. Αρχειοθετήθηκε από το πρωτότυπο στις 23 Απριλίου 2018. Ανακτήθηκε στις 17 Σεπτεμβρίου 2018.
Ο **Κλιντ Ρίτσαρντσον Τζούνιορ** (γεννήθηκε στις 7 Αυγούστου 1956) είναι Αμερικανός πρώην επαγγελματίας καλαθοσφαιριστής που επιλέχθηκε από τους Φιλαδέλφεια 76ερς στον δεύτερο γύρο (36η επιλογή συνολικά) του ντραφτ του ΝΒΑ του 1979. Ως γκαρντ με ύψος 1,91 μέτρων από το Πανεπιστήμιο του Σιάτλ, ο Ρίτσαρντσον έπαιξε για εννιά χρόνια στο ΝΒΑ, από το 1980 έως το 1989, με τους 76ερς και τους Ιντιάνα Πέισερς. Έπαιξε επίσης για μία χρονιά (μόνο αγώνες για το Ευρωπαϊκό Κύπελλο) σε μία από τις κορυφαίες ελληνικές ομάδες, την ΑΕΚ, καθώς και έναν χρόνο στην Ιταλία. Κατά τη διάρκεια της σταδιοδρομίας του στο ΝΒΑ, ο Ρίτσαρντσον έπαιξε σε 586 αγώνες και σημείωσε συνολικά 4.084 πόντους. Η καλύτερή του χρονιά ως επαγγελματίας ήρθε την περίοδο 1985-86 ως μέλος των Πέισερς, εμφανίστηκε σε 82 αγώνες και είχε μέσο όρο 9,7 πόντους. Ο Ρίτσαρντσον ήταν μέλος της ομάδας πρωταθλητών NBA 76ερς του 1982-83.

Στις αρχές της πορείας του στο ΝΒΑ, ο Ρίτσαρντσον ανέφερε τους Μάτζικ Τζόνσον, Σίντνεϊ Μόνκριφ, Έλστον Τέρνερ, Μάικλ Κούπερ και Ντον Κόλινς ως τους καλύτερους ριμπάουντερ στα μετόπισθεν, οι περισσότεροι από τους οποίους ήταν πρώην φόργουορντ κολεγίου.

Παραπομπές
----------

1. ↑  USA Today. January 13, 1983

Εξωτερικοί σύνδεσμοι
--------------------

* Στατιστικά του NBA στο basketballreference.com
* Πού βρίσκονται τώρα οι αθλητές του Γυμνασίου του Σιάτλ
* Οι 76ερς καλωσορίζουν πίσω τους Τζούλιους Ίρβινγκ και Κλιντ Ρίτσαρντσον
Για άλλα άτομα με το ίδιο όνομα, δείτε: Τιμασίθεος (αποσαφήνιση).  

**Τιμασίθεος ο Λιπαρίτης** είναι το όνομα ενός αξιωματούχου από τη Μεγάλη Ελλάδα, στον οποίο γίνεται αναφορά από διάφορους συγγραφείς του ελληνορωμαϊκού κόσμου. Πιο συγκεκριμένα, εμφανίζεται ως πρωταγωνιστής ενός περιστατικού που συνέβη το 396 π.Χ. - αμέσως μετά την υποταγή των Βηίων στη Ρωμαϊκή Δημοκρατία. Δεν είναι πάντως εξακριβωμένο εάν πρόκειται για ιστορικό ή μυθικό πρόσωπο.

Σύμφωνα με την αφήγηση του Λιβίου (59 π.Χ. - 17 μ.Χ.), τρεις Ρωμαίοι συγκλητικοί ορίστηκαν πρεσβευτές για να μεταφέρουν ένα χρυσό κύπελο στους Δελφούς, ως αφιέρωμα στον Απόλλωνα για την κατάκτηση των Βηίων. Όμως το πλοίο τους ταξίδευε ασυνόδευτο και αιχμαλωτίστηκε από Λιπαρίτες πειρατές κοντά στις Αιολίδες Νήσους. Εκεί η πειρατεία αποτελούσε ένα είδος κρατικού θεσμού, καθώς η διαχείριση των λαφύρων που αποκομίζονταν με αυτόν τον τρόπο ήταν ευθύνη της κυβέρνησης που τα διένεμε σε ολόκληρη την κοινότητα. Για καλή τύχη της πρεσβείας, εκείνη τη χρονιά ανώτατος άρχων των Λιπαριτών ήταν ο Τιμασίθεος, ένας άνδρας που «έμοιαζε στους τρόπους περισσότερο με Ρωμαίο παρά με τους συμπατριώτες του». Αυτός σεβάστηκε την προέλευση και τον ιερό σκοπό των απεσταλμένων και αφού τους φιλοξένησε κατά τα δέοντα, τους χορήγησε λιπαρίτικα πλοία ως προστατευτική συνοδεία σε όλο το ταξίδι.

Το ίδιο ακριβώς περιστατικό αναφέρεται πιο συνοπτικά από το Διόδωρο Σικελιώτη, σύγχρονο του Λιβίου. Αυτός προσθέτει πως όταν οι Ρωμαίοι κατέκτησαν το Λίπαρι 137 αργότερα, οι απόγονοι του Τιμασιθέου έλαβαν ιδιαίτερες τιμές και απαλλάχθηκαν από την υποχρέωση να πληρώνουν φόρους.

Σχετικά άρθρα
-------------

* Πειρατεία στον αρχαίο μεσογειακό κόσμο

Πηγές
-----

1. ↑  Τίτος Λίβιος, *Ab urbe condita*, 5.28
2. ↑  Διόδωρος Σικελιώτης, *Βιβλιοθήκη*, 14.93
Οι **Τιμαριώτες**, ονομασία που δινόταν στους Σπαχήδες, ήταν, κατά την περίοδο της οθωμανικής αυτοκρατορίας, εκπρόσωποι του κράτους που διαχειρίζονταν την περιουσία των κρατικών γαιών, το λεγόμενο τιμάριο, που ανήκαν όλες στο σουλτάνο.

Οργάνωση
--------

Στο οθωμανικό κράτος οι σουλτάνοι, ως κύριοι κρατικών γαιών (mîrî), είχαν το δικαίωμα είσπραξης έγγειας προσόδου αλλά και κατακράτησης του υπερπροϊόντος από αυτές. Ωστόσο, για να μπορέσουν να κυβερνήσουν την
αυτοκρατορία, από την αρχή της συγκρότησης της οθωμανικής κοινωνίας, παραχώρησαν τη γαιοπρόσοδο και το υπερπροϊόν στους στρατιωτικούς (timarlisipahi) και τους θρησκευτικούς υπεύθυνους της κρατικής οργάνωσης
(ulema), οι οποίοι αντιστοιχούσαν σε δύο διαφορετικές λειτουργίες της κρατικής οργάνωσης, τη στρατιωτική και τη θρησκευτικο-διοικητική.

Αρμοδιότητες
------------

Οι Τιμαριώτες ήταν, κατά κάποιο τρόπο, υπάλληλοι του οθωμανικού κράτους, διότι δεν είχαν κανένα δικαίωμα στην ιδιοκτησία των κρατικών γαιών που διαχειρίζονταν και δεν μπορούσαν να τις κληρονομήσουν. Συνεπώς
δεν ήταν φεουδάρχες και η εξουσία που ασκούσαν στα φέουδα και στους αγρότες, ήταν αυστηρά ρυθμισμένη από τους νόμους και, ανά πάσα στιγμή, ήταν υπόλογοι στο
σουλτάνο.

Τιμάρια
-------

Όταν μιλάμε για τιμάρια, επί οθωμανικής αυτοκρατορίας, θεωρητικά τουλάχιστον, εννοούμε εδάφη που ανήκουν στο κράτος στα οποία ο τιμαριούχος χρησιμοποιεί τα δικαιώματά του στο όνομα του κράτους. Βέβαια, εξ’
αρχής εμφανίζονται αποκλίσεις από τον απόλυτο κανόνα του συστήματος των τιμαριωτικών γαιών που ανήκαν στο κράτος, οι οποίες έτειναν προς τη δημιουργία ιδιόκτητων κτημάτων (mülk), εκ μέρους των αξιωματούχων του κράτους, τα οποία και τελικά οδήγησαν, κατά την περίοδο της παρακμής του οθωμανικού συστήματος, στην εμφάνιση προσωπικών φέουδων, των γνωστών τσιφλικιών.

Πηγές
-----

* S. Divtçoğlu, «Οικονoμικό μοντέλο της Οθωμανικής κοινωνίας (ΙΔ΄ και ΙΕ΄αιώνας)» στο *Η οικονομική δομή των Βαλκανικών χωρών στα χρόνια της οθωμανικής κυριαρχίας ιε΄ -ιθ΄ αι.*, εκδ. Μέλισσα, Αθήνα 1979, σελ. 115–117
* Ν. Σαρρής, *Οσμανική Πραγματικότητα*, μέρος Ι (Το δεσποτικό κράτος), μέρος ΙΙ (Δοσιματική διοίκηση), εκδ. Ι. Αρσενίδης & Σία, Αθήνα [χ.χ.], σελ. 55-77
* H. Inalcik, *Η οθωμανική αυτοκρατορία, Η κλασσική εποχή, 1300- 1600*, μτφ. M. Κοκολάκης, εκδ. Αλεξάνδρεια, Αθήνα, πρώτη έκδοση 1995, σελ. 188-194
Το **φιλί του θανάτου** (ιταλικά: Il Bacio della morte) δίνεται από ένα αφεντικό της μαφίας όταν ένα μέλος της εγκληματικής οικογένειας του έχει επισημανθεί για το θάνατο, συνήθως ως αποτέλεσμα κάποιας προδοσίας. 
Το φιλί βασίζεται σε πραγματικά γεγονότα και εμφανίζεται στη λογοτεχνία και στον κινηματογράφο. 
Ενδεικτική είναι η σκηνή στην ταινία Φάκελος Βαλάτσι, όταν ο Βίτο Τζενοβέζε (Λίνο Βεντούρα) δίνει το φιλί του θανάτου στον Τζο Βαλάτσι (Τσαρλς Μπρόνσον) για να τον ενημερώσει ότι η προδοσία της «οικογένειας» έγινε γνωστή, και ότι ο ίδιος θα εκτελεστεί.

Η Προέλευση
-----------

Η ακριβής προέλευση είναι άγνωστη, αλλά μια Ιταλική πηγή προσδιορίζει το φιλί του θανάτου, όπως το φιλί που δόθηκε στο δολοφόνο όταν του ανατέθει να «εκτέλεσει» την ποινή του θανάτου, σαν να σφραγίζει την επίσημη του απόφαση του αφεντικού της Μαφίας και να του ευχήθει καλή επιτυχία στην αποστολή του.

Ορισμένοι πιστεύουν ότι αναφέρεται στο φιλί του Ιούδα που δόθηκε στον Ιησού για να τον προδώσει στους στρατιώτες που τον αναζητούσαν έξω.
Η χρήση του πηγαίνει πίσω τουλάχιστον στις αρχές του 19ου αιώνα στη Σικελία.

Στη Λογοτεχνία
--------------

* Φάκελοι Βαλάτσι του Πήτερ Μάας

Στον Κινηματογράφο
------------------

* 1947 Το φιλί του θανάτου σκηνοθεσία Χένρι Χαθαγουέι,
* 1972 Φάκελος Βαλάτσι σκηνοθεσία Τέρενς Γιανγκ
* 1974 Ο Νονός ΙΙ σκηνοθεσία Φράνσις Φορντ Κόπολα, όταν ο Μάικλ Κορλεόνε (Αλ Πατσίνο) δίνει στον αδελφό του Φρέντο Κορλεόνε (Τζον Καζάλ) το φιλί του θανάτου, μετά την ανακάλυψη της προδοσίας του Φρέντο.
* 1995 Kiss of Death σκηνοθεσία Μπαρμπέτ Σρόιντερ.

Βιβλιογραφικές πηγές
--------------------

* Zuckerman, Michael J. (1987). *Vengeance is Mine: Jimmy "The Weasel" Fratianno Tells How He Brought the Kiss of Death to the Mafia*Απαιτείται δωρεάν εγγραφή. New York: Macmillan. ISBN 978-0-02-633640-6.
* Sifakis, Carl (2005). «Kiss of death: Mafia murder signal». *The Mafia Encyclopedia*. New York: Facts On File. σελίδες 245–246. ISBN 978-0-8160-5694-1.
Συντεταγμένες: 11°25′27″S 151°49′20″W﻿ / ﻿11.42417°S 151.82222°W﻿ / -11.42417; -151.82222

|  |
| --- |
|  **Φλιντ Νήσος**  |
|  |
| **Θέση** | Ειρηνικός Ωκεανός, Νότια Νησιά Γραμμής Ισημερινού |
| **Συντεταγμένες** | 11°25′27″Ν, 151°49′20″Δ |
| **Έκταση** | 3 χλμ² |
| **Χώρα** | Κιριμπάτι |
| **Πληθυσμός** | ακατοίκητο |

Η **Νήσος Φλιντ** (Flint Island) είναι ακατοίκητη κοραλλιογεννής ατόλλη στον κεντρικό Ειρηνικό Ωκεανό, είναι τμήμα των νότιων Νήσων Γραμμής Ισημαερινού και ανήκει στο Κιριμπάτι.

Γεωγραφία
---------

Η Νήσος Φλιντ βρίσκεται περίπου 740 χλμ. βορειοδυτικά της Ταϊτής, 190 χλμ. νότια – νοτιοανατολικά της Νήσου Βοστόκ, και 220 χλμ. νοτιοδυτικά της Νήσου Καρολίνας. Το νησί έχει μήκος περίπου 4 χλμ. και πλάτος 0,8 χλμ. στο πλατύτερο σημείο του. Έχει έκταση 3 χλμ² και υψώνεται στα 8 μ πάνω από το επίπεδο θαλάσσης. Το νησί περιβάλλεται από έναν στενό ύφαλο και χωρίς ασφαλές αγκυροβόλιο η προσεδάφιση είναι δύσκολη.

Σύμφωνα με την Αμερικανική Εξερευνητική Αποστολή στις 5 Φεβρουαρίου 1841, το νησί είχε πυκνό δάσος, όμως τώρα καλύπτεται κυρίως με φυτεμένους κοκοφοίνικες.

Ιστορία
-------

Το νησί το πρωτοείδαν το 1801, το όνομα αυτού που το ανακάλυψε είναι άγνωστο. Μια αναφορά στην «Υδρογραφία του μεγάλου Ωκεανού» του Κρούσενστερν που δημοσιεύτηκε το 1819 κάνει σαφές, ότι το όνομα «Φλιντ» δεν προέρχεται από τον Καπετάνιο Κην, που πιθανότατα βρήκε τον όρο σε ήδη υπάρχοντα χάρτη ναυσιπλοΐας. Η Νήσος Φλιντ διεκδικήθηκε υπό την Αμερικανική Πράξη Νήσων με Γκουανό του 1856 αλλά προφανώς δεν καταλήφθηκε ποτέ. Εκμισθώθηκε από τους Βρετανούς στην εταιρεία Αδερφοί Χόουλντερ και Σία, του Λονδίνου που έκανε εκσκαφές για γκουανό στο κεντρικό τμήμα του νησιού από το 1875 έως το 1880 υπό τον εργολάβο Τζων Αρουντέλ. Οι σκαμμένες περιοχές έκτοτε γέμισαν με γλυφό νερό, σχηματίζοντας 2 ή 3 μικρές λιμνοθάλασσες. Κοκοφοίνικες φυτεύτηκαν στο νησί από τον Αρουντέλ το 1881 και παρήγαγε κόπρα μέχρι το 1891. Το νησί εκμισθώθηκε το 1911 στην εταιρεία S.R. Μάξγουελ και Σία που με 30 εργάτες και έναν εργοδηγό έκανε συλλογή κόπρας από τους σχεδόν 30.000 κοκοφοίνικες.

Στις 3 Ιανουαρίου 1908 μια ολική έκλειψη ηλίου παρατηρήθηκε στο νησί από μία αποστολή του Παρατηρητηρίου Λικ της Καλιφόρνιας.

  


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Ατόλες και Νησιά του Κιριμπάτι |
| --- |
|  |
| Νησιά Γκίλμπερτ | 
* Μακίν
* Μπουταριτάρι
* Μαρακέι
* Αμπαϊάνγκ
* Ταράουα
* Μαϊάνα
* Αμπεμάμα
* Κουρία
* Αρανούκα
* Νονούτι
* Ταμπιτεουέα
* Μπέρου
* Νικουνάου
* Ονοτόα
* Ταμάνα
* Αροράε
 |
|  |
| Δυτικά των Γκίλμπερτ | 
Μπανάμπα |
|  |
| Νησιά Φοίνικα | 
* Αμπαριρίνγκα
* Εντέρμπουρυ
* Μπίρνι
* ΜακΚήν
* Ραουάκι
* Μάνρα
* Ορόνα
* Νικουμαρόρο
 |
|  |
| Νησιά Γραμμής Ισημερινού | 
* Τεράινα
* Ταμπουαεράν
* Κιριτιμάτι
* Μάλντεν
* Στάρμπακ
* Βοστόκ
* Καρολίνα
* Φλιντ
 |
|  |
| Ύφαλοι | 
* Γουίνσλοου
* Καροντελέτ
* Φίλιππο
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 249389574
* GND: 4508623-0

 |

 |
Η **Ένωση Αθλοπαιδιών Νίκαιας** είναι ένας ερασιτεχνικός αθλητικός σύλλογος που δραστηριοποιείται αποκλειστικά στο άθλημα της καλαθοσφαίρισης. Ιδρύθηκε το 1997 και εδρεύει στη Νίκαια Αττικής. Έχει τμήματα ανδρών, εφήβων, παίδων, παμπαίδων, mini, promini, junior και παγκορασίδων. Στο παρελθόν έχει αγωνιστεί ακόμα και στην Γ΄ Εθνική καλαθοσφαίρισης ανδρών 2 χρονιές (2002-03 και 2003-04).

Για την περίοδο 2012-2013, το ανδρικό τμήμα αγωνίστηκε στην Β΄ κατηγορία ΕΣΚΑΝΑ και κατέλαβε την 13η θέση. Το εφηβικό τμήμα αγωνίζονταν στην Γ΄ κατηγορία ΕΣΚΑΝΑ. Αρχικά πήρε την πρόκριση από τον Α΄ γύρο καταλαμβάνοντας την 2η θέση στον όμιλο του. Στον Β΄ γύρο έχασε την πρόκριση στον τελικό γύρο σε τριπλή ισοβαθμία. Το παιδικό τμήμα αγωνίστηκε στην Α΄ κατηγορία ΕΣΚΑΝΑ, όμως το επίπεδο εκεί ήταν πολύ μεγαλύτερο με σχέση τις ικανότητες του τμήματος και έτσι υποβιβάστηκε καταλαμβάνοντας την 12η θέση.

Για την περίοδο 2016-2017, το ανδρικό τμήμα αγωνίστηκε στην Β΄ κατηγορία ΕΣΚΑΝΑ και κατέλαβε την 6η θέση. Το εφηβικό τμήμα αγωνίζονταν στην Γ΄ κατηγορία ΕΣΚΑΝΑ. Κατέκτησε την άνοδο στην Β΄ κατηγορία, καταλαμβάνοντας την 2η θέση στον όμιλο του, πετυχαίνοντας 11 νίκες και 1 ήττα. Το παιδικό τμήμα αγωνίστηκε στην Γ΄ κατηγορία ΕΣΚΑΝΑ και τερμάτισε αήττητο σε 18 αγώνες, καταλαμβάνοντας την 1η θέση και την άνοδο στην Β΄ κατηγορία.

Την περίοδο 2019-2020 το εφηβικό τμήμα αγωνιζόμενο στην Α κατηγορία εφήβων της ΕΣΚΑΝΑ, κατάφερε την είσοδο στα play off μαζί με τις αντίστοιχες ομάδες του Ολυμπιακού,Πανιωνίου, Πρωτέα και Ιωνικού, που θεωρείται η σημαντικότερη έως σήμερα επιτυχία του Σωματείου. Η διεξάγωγή των play off δεν πραγματοποιήθηκε λόγω της πανδημίας του covid-19 που έπληξε την χώρα την περίοδο εκείνη.

  

  


|  |  |  |  |  |  |
| --- | --- | --- | --- | --- | --- |
| 

| π • σ • ε
Ομάδες Β' Κατηγορίας Ανδρών Ε.Σ.ΚΑ.Ν.Α. 2021-2022 |
| --- |
|  |
| 0 | 
* Αιξωνή Γλυφάδας
* Άλιμος
* Ανάγυρους Βάρης
* Απόλλων Πειραιώς - Μοσχάτου
* Γλυφάδα Ε.Σ.
* Ένωση Αρμενίων
* Νικαίας Ε.Α.
* Παννεαπολικός
* Πειραϊκός Σύνδεσμος
* Πήγασος Κορυδαλλού
* Προοδευτική Νεολαία
* Ρέντη
* Τερψιθέα Γλυφάδας
* Φιλία Περάματος
 |  |

 |
Ο **Φερνάντο Τσούι Σάι Ον** (Fernando Chui Sai On, κινέζικα 崔世安, Cuī Shìān) είναι αρχηγός κυβερνήσεως του Μακάου από το Δεκέμβριο του 2009. Υπηρέτησε ως γραμματέας επί κοινωνικών και πολιτιστικών ζητημάτων.

Εκπαίδευση
----------

Γεννήθηκε στις 13 Ιανουαρίου 1957 στο Μακάου και έκανε σπουδές στις ΗΠΑ. Κατέχει μπάτσελορ στη Διοίκηση της Αστικής Υγιεινής (*City Hygiene Administration*) από το Κρατικό Πανεπιστήμιο της Καλιφόρνια, στο Σακραμέντο και επίσης διδακτορικό τίτλο από το πανεπιστήμιο της Οκλαχόμα. Έχει υπηρετήσει ως εκπαιδευτικός.

Αρχηγός κυβέρνησης του Μακάου
-----------------------------

Τον Ιούνιο του 2009 αυτοανακηρύχθηκε ως ο μοναδικός υποψήφιος στις εκλογές για τον αρχηγό της κυβέρνησης (*chief executive*). Είχε τη στήριξη 286 μελών από την 300μελή εκλογική επιτροπή, τα περισσότερα εκ των οποίων ήταν φίλα προσκείμενα στο Πεκίνο. Εξελέγη στις 26 Ιουλίου με 282 υπέρ και 14 λευκά, ενώ υπήρξαν και 4 αποχές. Ανέλαβε καθήκοντα στις 20 Δεκεμβρίου του 2009. Προτού αναλάβει στο σημερινό του αξίωμα, ήταν βουλευτής.

Σκάνδαλα
--------

Την περίοδο που ήταν υπουργός στην κυβέρνηση του προκατόχου του, Έντμουντ Χο, ενεπλάκη σε αρκετά σκάνδαλα.. Από τα πλέον σημαντικά ήταν αυτό του 2005, που αφορούσε τη διοργάνωση των Αγώνων της Ανατολικής Ασίας. Ένας συνεργάτης του, ο Άο Μαν Λονγκ, κατηγορήθηκε ότι δωροδοκήθηκε με 50 εκατ. πατάκα για να συνάψει συμβόλαιο για την κατασκευή του θόλου της εσωτερικής πίστας των αγώνων. Ως αποτέλεσμα, ο Τσούι δεν ήταν δημοφιλής στις τάξεις του φιλοδημοκρατικού στρατοπέδου προτού εκλεγεί αρχηγός της κυβέρνησης..

Παραπομπές
----------

1. ↑  pantheon.world/profile/person/Fernando\_Chui.
2. ↑  Ανακτήθηκε στις 4  Μαρτίου 2021.
3. ↑  www.ordens.presidencia.pt?idc=154.
4. 1 2  Macau Picks Chief in Time of Transition - WSJ.com
5. ↑  FACTBOX - Five facts about Macau and new leader Fernando Chui | Reuters
6. ↑  «Macau Daily Times - Next Chief Executive elected today». Αρχειοθετήθηκε από το πρωτότυπο στις 2 Οκτωβρίου 2011. Ανακτήθηκε στις 27 Δεκεμβρίου 2009.
7. ↑  Macao kicks off third-term chief executive election\_English\_Xinhua
8. ↑  Incoming Macau Chief Brings Hopes of Casino Recovery (Update1) - Bloomberg
9. ↑  «Asia Times Online :: China News, China Business News, Taiwan and Hong Kong News and Business». Αρχειοθετήθηκε από το πρωτότυπο στις 6 Ιουλίου 2009. Ανακτήθηκε στις 27 Δεκεμβρίου 2009.
10. ↑  Hojemacau - 25-05-2009[*νεκρός σύνδεσμος*]
11. ↑  «Jornal Tribuna de Macau». Αρχειοθετήθηκε από το πρωτότυπο στις 26 Φεβρουαρίου 2012. Ανακτήθηκε στις 27 Δεκεμβρίου 2009.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Φερνάντο Τσούι** |

* Πληροφορίες για τους αξιωματούχους της κυβέρνησης του Μακάου

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 96848917
* LCCN: no2009125693

 |

 |
Ο **Φιλής Παλαιολόγος** ήταν Βυζαντινός συγκλητικός και αριστοκράτης, μέλος της Οικογένειας των Παλαιολόγων.

Ο Φιλής αναφέρεται ως συγγενής του Αυτοκράτορα Ανδρόνικου Β΄, άγνωστο πως, καθώς δεν υπάρχει τίποτε γνωστό για τους προγόνους του και τη συγγένειά του με τον Αυτοκράτορα. Ήταν ασθενής στο σώμα, αλλά γενναίος και φιλότιμος στην ψυχή κατά τον Παπαρρηγόπουλο. 

Βλέποντας τους Οθωμανούς να λεηλατούν τη Θράκη και μην αντέχοντας, ζήτησε από τον Αυτοκράτορα να συστήσει στρατιωτικό σώμα και να τους αντιμετωπίσει. Ο Αυτοκράτορας του έδωσε την άδεια και αμέσως ο Φιλής ετοίμασε τον στρατό του· συνάντησε τους Οθωμανούς κοντά στη Βιζύη, όπου λεηλατούσαν την περιοχή. Ο Φιλής ανάγκασε τους Οθωμανούς να υποχωρήσουν στην Καλλίπολη, όπου με το στρατιωτικό του σώμα -και με βοήθεια από τους Σέρβους- τους νίκησε, πιάνοντας πολλούς αιχμάλωτους. Τιμήθηκε από τον Αυτοκράτορα με το αξίωμα του πρωτοστράτορα.

Παραπομπές
----------

1. 1 2 3 4 5  Κωνσταντίνος Παπαρρηγόπουλος, Ιστορία του ελληνικού έθνους - Τόμος ε΄
Η **Φλικ Σάγκγουελ** (πραγματικό όνομα **Ρεμπέκα Λι**) είναι Βρετανίδα ηθοποιός ερωτικών έργων αυστηρώς ακατάλληλων για ανηλίκους.

Βιογραφικά στοιχεία
-------------------

Γεννήθηκε στις 3 Μαρτίου 1979 στο Λονδίνο. Το καλλιτεχνικό της όνομα είναι συνδυασμός των ομώνυμων χαρακτήρων από τις ταινίες Ζουζούνια και αυτών του Όστιν Πάουερς. Μεγάλωσε στο Γουίμπλεντον του Λονδίνου, και παρακολούθησε μαθήματα στο εκεί πανεπιστήμιο. Εργάστηκε ως φυσιοθεραπεύτρια και έκανε τηλεφωνικό σεξ. Ξεκίνησε την καριέρα της το 2000 και έχει υποδυθεί περίπου 250 ρόλους σε σκληρά πορνό, των παραγωγών Vivid Entertainment Group, Evil Angel, ClubJenna, Wicked Pictures και άλλων. Συνεργάστηκε με τους σκηνοθέτες Μπραντ Άρμστρονγκ, Μάικλ Νινν, Τζιμ Πάουερς, Μάικλ Ρέιβεν, Τζόναθαν Μόργκαν και άλλους. Αποσύρθηκε τον Δεκέμβριο του 2006 από την ενεργό δράση και έκτοτε ιδιωτεύει.

Βραβεύσεις
----------

* 2004: AVN Award: Best All-Girl Sex Scene for The Violation of Jessica Darlin
* 2003: AVN Award: Best Oral Sex Scene - Video for Lady Fellatio: In the … Dog House!

Παραπομπές
----------

1. ↑  (Αγγλικά) *Internet Movie Database*. Ανακτήθηκε στις 25  Ιουνίου 2019.

Εξωτερικοί σύνδεσμοι
--------------------

* Φλικ Σάγκγουελ στην ιστοσελίδα Internet Adult Film Database
* Βιογραφικά στοιχεία στο MySpace.com
Για άλλες χρήσεις, δείτε: Μεταξάς.

Η **Δώρα Μεταξά** (γαλλικά:Doris Metaxa) (Μασσαλία 12 Ιουνίου 1911 - 7 Σεπτεμβρίου 2007), ήταν Γαλλίδα με ελληνικές ρίζες αθλήτρια της αντισφαίρισης. 

Γεννήθηκε στην Μασσαλία από Έλληνες γονείς, ο πατέρας της ήταν ο Αιμίλιος Μεταξάς και διακρίθηκε με τα χρώματα της Γαλλίας. Είναι γνωστοί αγώνες της από το 1929 έως το 1934. 

Η Μεταξά κέρδισε το Γουίμπλετον στο διπλό γυναικών το 1932 με συμπαίκτρια την Βελγίδα Σίγκαρτ. Λίγες εβδομάδες μετά παντρεύτηκε τον Πήτερ Χάουαρντ γνωστό παίκτη της εποχής στο Ράγμπι κι έπειτα δημοσιογράφο, μαζί έκαναν τρία παιδιά τον Άντονυ τον Φιλίπ και την Αν. Την προηγούμενη χρονιά το 1931 με συμπαίκτρια πάλι την Σίγκαρτ έχασαν στον τελικό του Γουίμπλετον από το ζευγάρι Σέφερτ - Φίλις. Το 1934 έχασε στον τελικό του μεικτού διπλού και το 1935 ήταν επίσης δεύτερη στο διπλό γυναικών. Πήρε μέρος και σε 5 Ρολάν Γκαρός χωρίς μεγάλη επιτυχία, αντιθέτως ήταν νικήτρια του κυπέλλου Ανατολικής Μεσογείου το 1930 στο απλό γυναικών ενώ στο διπλό μεικτό με συμπαίκτη τον Βλαστό έχασαν στον τελικό.

Παραπομπές
----------

1. 1 2 3  Lance Tingay: «100 years of Wimbledon» (Αγγλικά) Guinness Superlatives. London Borough of Enfield. 1977. σελ. 214.
2. 1 2  *Roglo*. p=doris;n=metaxa.
3. ↑  Darryl Roger Lundy: (Αγγλικά) *The Peerage*. p65620.htm#i656193. Ανακτήθηκε στις 9  Οκτωβρίου 2017.
4. ↑  p37365.htm#i373647. Ανακτήθηκε στις 7  Αυγούστου 2020.
5. ↑  p65620.htm#i656193. Ανακτήθηκε στις 7  Αυγούστου 2020.
6. 1 2 3  Darryl Roger Lundy: (Αγγλικά) *The Peerage*.
7. 1 2 3 4  Ελευθέριου Σκιαδά, *100 χρόνια Όμιλος Αντισφαίρισης Αθηνών 1895-1995*, Μικρός Ρωμηός Ε.Π.Ε. ISBN 960-85466-2-1
8. 1 2  The Times Doris Metaxa Howard Wimbledon ladies doubles champion

Εξωτερικοί σύνδεσμοι
--------------------

* Εθνική Πινακοθήκη της Μεγάλης Βρετανίας, Φωτογραφία της οικογένειας Χάουαρντ το 1951
Στην Αρχαία ελληνική μυθολογία ο **Δύμας** ήταν βασιλιάς της Φρυγίας. Ο πατέρας του ήταν ο Ηιονεύς ο οποίος σύμφωνα με τους αρχαίους συγγραφείς ήταν γιος του Πρωτέως. Ο Δίκτυς ο Κρης έγραψε ότι ήταν απόγονος του Φοίνικος του γιου του Αγήνορα, όπως αφηγήθηκε η Εκάβη στην Ωραία Ελένη για να αποδείξει την συγγένεια τους. Ο Δύμας παντρεύτηκε την Εύνοη, κόρη του ποτάμιου θεού Σαγγάριου. Ο Δύμας και οι υπήκοοι του σχετίστηκαν άμεσα με τον ποταμό Σαγγάριο που χύνεται στην Μαύρη Θάλασσα. Με την σύζυγο του Εύνοη απέκτησε την Εκάβη, την γνωστή σύζυγο του βασιλιά της Τροίας Πριάμου. Σύμφωνα με μερικές πηγές είχε έναν γιο τον Άσιο που πολέμησε και πέθανε όταν ξέσπασε ο Τρωικός Πόλεμος, δεν ταυτίζεται με τον Άσιο γιο του Ύρτακου που επίσης πολέμησε και πέθανε στα Τρωικά. Οι συγγραφείς του πιστώνουν άλλον έναν γιο τον Οτρεύς που πολέμησε τις Αμαζόνες μια γενιά πριν τα Τρωικά. Η ρίζα του ονόματος *"Δύμας"* δεν έχει αποσαφηνιστεί, ίσως να μην είναι Ελληνική.

Παραπομπές
----------

1. ↑  Φερεκύδης, fr. 136 (Fowler 2013, σ. 42)
2. ↑  Dictys Cretensis, Trojan War Chronicle 1.9
3. ↑  Όμηρος, Ιλιάδα, 16. 718
4. ↑  Ευριπίδης, Εκάβη, 3
5. ↑  Όμηρος, Ιλιάδα, 16. 717 ; Βιβλιοθήκη Απολλόδωρου, 3.12.5

Πηγές
-----

* Apollodorus, The Library with an English Translation by Sir James George Frazer, F.B.A. F.R.S. in 2 Volumes, Cambridge, MA, Harvard University Press; London, William Heinemann Ltd. 1921.
* Dictys Cretensis, from The Trojan War. The Chronicles of Dictys of Crete and Dares the Phrygian translated by Richard McIlwaine Frazer, Jr. (1931-). Indiana University Press. 1966.
* Homer, The Iliad with an English Translation by A.T. Murray, Ph.D. in two volumes. Cambridge, MA. Harvard University Press; London, William Heinemann, Ltd. 1924.
* Homer, Homeri Opera in five volumes. Oxford, Oxford University Press. 1920.
* Quintus Smyrnaeus, The Fall of Troy translated by Way. A. S. Loeb Classical Library Volume 19. London: William Heinemann, 1913.
* Quintus Smyrnaeus, The Fall of Troy. Arthur S. Way. London: William Heinemann; New York: G.P. Putnam's Sons. 1913.
Η **Ένωση Καλαθοσφαίρισης Καβάλας** είναι ελληνικό αθλητικό σωματείο που δραστηριοποιείται στην πόλη της Καβάλας, στον ομώνυμο νομό, όπου και βρίσκεται η έδρα του, το Δημοτικό Αθλητικό Κέντρο Καλαμίτσας «Αλεξάνδρα Δήμογλου». Επίσημο έτος ίδρυσής του είναι το 2003 και αγωνίζεται με χρώματα το μπλε και το λευκό. Διατηρεί τμήματα ανδρικής και γυναικείας καλαθοσφαίρισης όλων των ηλικιακών ομάδων. Αναφέρεται επίσης με το διακριτικό τίτλο «Αθλητικός Σύλλογος Ένωση Καλαθοσφαίρισης Καβάλας».

Ιστορία
-------

Το 2003 αποφασίστηκε η ενοποίηση των τμημάτων καλαθοσφαίρισης ανδρών τριών συλλόγων της πόλης, του Α.Ο.Κ, του Αστέρα και του Ηρακλή, δημιουργώντας την Ένωση Καλαθοσφαίρισης Καβάλας.

Τμήμα καλαθοσφαίρισης ανδρών
----------------------------

Κύριο λήμμα: Ε.Κ. Καβάλας (καλαθοσφαίριση ανδρών)
Το τμήμα καλαθοσφάιρισης ανδρών της Ε.Κ. Καβάλας ιδρύθηκε το 2003. Έπειτα ο σύλλογος απορρόφησε το ανδρικό τμήμα καλαθοσφαίρισης του Α.Μ.Σ. Πανοράματος.

Τμήμα καλαθοσφαίρισης γυναικών
------------------------------

Κύριο λήμμα: Ε.Κ. Καβάλας (καλαθοσφαίριση γυναικών)
Το τμήμα καλαθοσφάιρισης γυναικών της Ε.Κ. Καβάλας δημιουργήθηκε το 2008. Την περίοδο 2014–15 διέκοψε τη λειτουργία του.

Τμήματα υποδομής
----------------

Ο σύλλογος διαθέτει τμήματα υποδομής εφήβων, παίδων, γυναικεία τμήματα και ακαδημία. Υπάρχει επίσης συνεργασία με τα αντίστοιχα τμήματα του Ηρακλή και της Αγίας Βαρβάρας.

Παραπομπές
----------

1. ↑  Ένωση Καλαθοσφαίρισης Καβάλας esake.gr
2. ↑  Αναδιάρθρωση στο διοικητικό συμβούλιο του Α.Σ. Ένωση Καλαθοσφαίρισης Καβάλας Αρχειοθετήθηκε 2016-03-04 στο Wayback Machine. k-tipos.gr
3. ↑  ΕΚΑΣΑΜΑΘ: Οι ομάδες που... εξαφανίστηκαν Αρχειοθετήθηκε 2015-06-22 στο Wayback Machine. kavala-sports.gr
4. ↑  Καβάλα - Επίσημα στην Α1 Αρχειοθετήθηκε 2008-08-29 στο Wayback Machine. sportnet.gr
5. ↑  Ποιοί είμαστε - Διακρίσεις Ε.Κ. Καβάλας

Εξωτερικοί σύνδεσμοι
--------------------

|  |  |
| --- | --- |
| εικονίδιο Καλαθοσφαίριση | Πύλη Καλαθοσφαίριση |

* Α.Σ. Ένωση Καλαθοσφαίρισης Καβάλας, επίσημος ιστότοπος των ερασιτεχνικών τμημάτων / ακαδημιών.
* Α.Σ. Ένωση Καλαθοσφαίρισης Καβάλας, ιστολόγιο ερασιτεχνικών τμημάτων / ακαδημιών.
Ο **Φιλίπ Ουρί**, γεννημένος στις 20 Ιουνίου 1971 στο Επινέ Σουρ Σεν της Γαλλίας, είναι πρώην επαγγελματίας καλαθοσφαιριστής και προπονητής καλαθοσφαίρισης. Έχει ύψος 1,88 μέτρα και αγωνιζόταν στη θέση του πλέι μέικερ.

Καριέρα
-------

Ο Ουρί ξεκίνησε την καριέρα του από τη Λε Μαν και αγωνίστηκε στο ευρωπαϊκό πρωτάθλημα νέων ανδρών του 1990, που διεξήχθη στη Γαλλία. Στην ομάδα της Λε Μαν παρέμεινε ως το 1995, όταν και μεταγράφηκε στη Ρασίνγκ Παρί, υπό την καθοδήγηση του αμερικανού προπονητή Κρις Σίνγκλετον. Με την ομάδα του Παρισιού έπαιξε στο κύπελλο Κόρατς του 1996, πριν συνεχίσει στην Ελάν Σαλόν για το δεύτερο μισό της σεζόν 1996-97.

Επόμενος σταθμός της καριέρας του υπήρξε η Τουλούζ και συνέχισε στο γερμανικό πρωτάθλημα για το 1997-98, ενώ την επόμενη χρονιά αγωνίστηκε στη δεύτερη κατηγορία του γαλλικού πρωταθλήματος και την Πισί Μπάσκετ, όπου σε 35 αγώνες είχε μέσους όρους 6,3 πόντων και 2,3 ριμπάουντ.

Το 1999-00, φόρεσε τη φανέλα του Άρη Θεσσαλονίκης, καταλαμβάνοντας την όγδοη θέση του ελληνικού πρωταθλήματος. Με τους "κίτρινους" αγωνίστηκε σε μόλις έξι παιχνίδια της κανονικής περιόδου και σε κανένα παιχνίδι των πλέι-οφ, αλλά αγωνίστηκε σε επτά ματς για το κύπελλο Κόρατς με μέσο όρο 1,1 πόντων ανά αγώνα.

Επέστρεψε στη Γαλλία και την Μποβέ, αγωνιζόμενος σε μόλις δύο ματς, πριν κλείσει την καριέρα του στην Πισί, παίζοντας σε επτά αγώνες της δεύτερης κατηγορίας με 3,3 πόντους και 2,7 ριμπάουντ ανά παιχνίδι.

Μετά το τέλος της αγωνιστικής του καριέρας, ενεργοποιήθηκε ως προπονητής, αφού ανέλαβε χρέη βοηθού στις εθνικές ομάδες νέων και παίδων της πατρίδας του.

Παραπομπές
----------

1. ↑  Philippe Urie | European Championship for Junior Men 1990 - FIBA Europe
2. ↑  Philippe Urie | European Cup Radivoj Korac (1996) | FIBA Europe
3. ↑  Philippe Urie | Korac Cup (2000) | FIBA Europe
4. ↑  Historique du Centre Fédéral | FFBB

Πηγές
-----

* Philippe Urie - Basket Info
* Μια γαλλική σπεσιαλιτέ | SDNA
Η **Φωτεινή Μαυρομιχάλη** (1826-1872) ήταν δεσποινίδα επι των τιμών στο παλάτι του Όθωνα και της Αμαλίας.

Βιογραφία
---------

Ήταν κόρη του Αναστάσιου Μαυρομιχάλη και εγγονή του Πετρόμπεη. Είχε αναπτύξει φιλική σχέση με την δούκισσα της Πλακεντίας και δίπλα της είχε διδαχθεί την γαλλική γλώσσα.

Το 1844 σε ηλικία μόλις 17 ετών έγινε δεσποινίδα επί των τιμών της βασίλισσας Αμαλίας αντικαθιστώντας την Ρόζα Μπότσαρη. Η Φωτεινή Μαυρομιχάλη ήταν γνωστή για το κάλλος και την ευγένειά της, γεγονός που την έκανε αγαπητή στους κύκλους του παλατιού. Για την ομορφιά της γίνεται αναφορά και από ξένους συγγραφείς, οι περισσότεροι από τους οποίους βρισκόταν στο Βερολίνο το 1849, όταν το επισκέφθηκε η Αμαλία μαζί με τη Φωτεινή. Λίγο καιρό αργότερα αναγκάστηκε να αποχωρήσει από το παλάτι εξαιτίας μιας πολιτικής διαμάχης της οικογενείας της με αυτό, αλλά επέστρεψε ύστερα από πρόσκληση της Αμαλίας και αφού είχε εκτονωθεί η αντιπαράθεση.
Το **Κοινοβούλιο του Μαυροβουνίου** (*Skupština Crne Gore*-*Скупйтина Йрне Горе*) είναι το νομοθετικό σώμα της Δημοκρατίας του Μαυροβουνίου. Το Κοινοβούλιο έχει επί του παρόντος 81 μέλη, τα οποία εκλέγονται για μια τετραετή θητεία. Μετά από το δημοψήφισμα ανεξαρτησίας στις 21 Μαΐου 2006, το Κοινοβούλιο ανακήρυξε και επικύρωσε την ανεξαρτησία του Μαυροβουνίου (3 Ιουνίου 2006). Το εκλογικό σύστημα της χώρας είναι η αναλογική εκπροσώπηση. Σημερινός Πρόεδρος του Κοινοβουλίου είναι ο Ιβάν Μπράγιοβιτς (SD), ενώ αντιπρόεδροι είναι οι Μπράνιμιρ Γκβοζνένοβιτς (DPS) και Γκέντσι Νιμανμπέγκου (FORCA). Στην αντιπολίτευση απονέμεται η εναπομείνασα τρίτη αντιπροεδρία της Βουλής, η οποία επί του παρόντος είναι κενή, λόγω του συνεχιζόμενου μποϊκοτάζ 39 βουλευτών της αντιπολίτευσης, μετά από τη φερόμενη εκλογική νοθεία που έλαβε χώρα κατά τη διάρκεια των τελευταίων κοινοβουλευτικών εκλογών.

Ιστορικά στοιχεία
-----------------

Το Κοινοβούλιο του Μαυροβουνίου ιδρύθηκε για πρώτη φορά με το Σύνταγμα του Πριγκιπάτου του Μαυροβουνίου, το 1905, υπό το όνομα «Λαϊκή Συνέλευση» (*Narodna skupština*). Εκείνο το νομοθετικό σώμα είχε περιορισμένο ρόλο και ήταν κάτω από τον έλεγχο του «Knjaz» (Πρίγκιπα). Η πρώτη σύγκληση του Κοινοβουλίου πραγματοποιήθηκε το 1906. Μετά την ένταξη του Βασιλείου του Μαυροβουνίου στο Βασίλειο της Γιουγκοσλαβίας, το 1918, το Κοινοβούλιο του Μαυροβουνίου έπαψε να υπάρχει μέχρι τον Δεύτερο Παγκόσμιο Πόλεμο. Επανήλθε το 1944, με την ονομασία Αντιφασιστική Συνέλευση για την Εθνική Απελευθέρωση του Μαυροβουνίου (CASNO), που αργότερα θα αλλάξει το όνομά της σε Εθνοσυνέλευση του Μαυροβουνίου. Το 1946, μετά την πολιτειακή μεταβολή που συντελέστηκε, εξελέγη η Συνέλευση της Σοσιαλιστικής Δημοκρατίας του Μαυροβουνίου, μιας συνιστώσας Δημοκρατίας της Σοσιαλιστικής Ομοσπονδιακής Δημοκρατίας της Γιουγκοσλαβίας. Η σημερινή κοινοβουλευτική σύνθεση είναι η 23η από την ίδρυση της Βουλής.

Εξουσίες
--------

Το Κοινοβούλιο διορίζει τον Πρωθυπουργό, που επιλέγει ο Πρόεδρος, καθώς και τους Υπουργούς που επιλέγονται από τον Πρωθυπουργό. Το Κοινοβούλιο ψηφίζει, επίσης, όλους τους νόμους που έχουν ισχύ στη χώρα, επικυρώνει διεθνείς συνθήκες, διορίζει τους δικαστές όλων των δικαστηρίων, εγκρίνει τον προϋπολογισμό και εκτελεί άλλα καθήκοντα όπως ορίζει το Σύνταγμα. Το Κοινοβούλιο μπορεί να εκκινήσει τη διαδικασία πρότασης μομφής κατά της κυβέρνησης εφόσον έχει την στήριξη της πλειοψηφίας των μελών του.

Παραπομπές
----------

1. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 15 Αυγούστου 2020. Ανακτήθηκε στις 3 Απριλίου 2020.
2. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 5 Ιουλίου 2019. Ανακτήθηκε στις 3 Απριλίου 2020.
3. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 5 Δεκεμβρίου 2019. Ανακτήθηκε στις 3 Απριλίου 2020.
4. ↑
5. ↑
6. ↑
7. ↑
8. ↑
9. ↑
10. ↑
11. ↑
12. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 5 Οκτωβρίου 2019. Ανακτήθηκε στις 3 Απριλίου 2020.
13. ↑
14. ↑
15. ↑
Το **Εθνικό Αθλητικό & Ναυτικό Κέντρο (Ε.Α.Ν.Κ.) Ιωαννίνων** είναι κομμάτι των αθλητικών εγκαταστάσεων της πόλης των Ιωαννίνων.Βρίσκεται στην περιοχή της Λιμνοπούλας. δίπλα στην λίμνη Παμβώτιδα.Ανήκει στην ΓΓΑ και η διαχείριση του γίνεται από μια επιτροπή.

Εγκαταστάσεις
-------------

* Κλειστό γυμναστήριο
* Γήπεδο ποδοσφαίρου με πλαστικό χλοοτάπητα
* Εξωτερικά γήπεδα μπάσκετ
* Κολυμβητήριο
* Γήπεδα Τένις
* Αίθουσα άρσης βαρών και τζούντο
* Λεμβαρχεία
* Εξωτερικό γήπεδο handball
* Εξωτερικό γήπεδο βόλεϋ
* Υγρός στίβος
* Πάρκινγκ
* Αναψυκτήριο - Καφέ

Σύλλογοι-Χρήση
--------------

Αρκετοί σύλλογοι διάφορων αθλημάτων χρησιμοποιούν τις εγκαταστάσεις για τις προπονήσεις τους και για τις αγωνιστικές τους δραστηριότητες.

Ιδιοκτησία
----------

οι εγκαταστάσεις ανήκουν στην Γ.Γ. Αθλητισμού.Η διαχείριση γίνεται από το ΠΕΑΚΙ που είναι Ν.Π.Δ.Δ..

Εξωτερικοί σύνδεσμοι
--------------------

* ,επίσημη σελίδα
* ,επίσημη σελίδα στο fb

Παραπομπές
----------

1. ↑  «Λιμνοπούλα». Αρχειοθετήθηκε από το πρωτότυπο στις 15 Ιουλίου 2019.
|  |  |
| --- | --- |
| wiktionary logowiktionary logo | Το *Βικιλεξικό* έχει σχετικό λήμμα:  **τρήμα**  |

|  |  |
| --- | --- |
| wiktionary logowiktionary logo | Το *Βικιλεξικό* έχει σχετικό λήμμα:  **foramen**  |

Τα **τρηματοφόρα** (επιστ. ονομ.: *Foraminifera*) αποτελούν συνομοταξία πρωτίστων και χαρακτηρίζονται ως μονοκύτταροι οργανισμοί με δικτυωτά ψευδοπόδια (δικτυοπόδια). Έχουν ετεροφασικό κύκλο ζωής και στις περισσότερες περιπτώσεις φέρουν κέλυφος που συνίσταται κυρίως από ανθρακικό ασβέστιο (CaCO3) και καλύπτει το πρωτόπλασμα του οργανισμού. Ακόμα είναι ετερότροφοι οργανισμοί, δηλαδή φέρουν ζωικά χαρακτηριστικά, ενώ αξιοσημείωτος είναι ο αριθμός ειδών που χρησιμοποιούν για την τροφή τους το μεγαλύτερο μέρος των προϊόντων της φωτοσύνθεσης που λαμβάνουν από ενδοσυμβιωτικούς οργανισμούς. Τα κελύφη των περισσοτέρων τρηματοφόρων έχουν μέγιστη διάμετρο 100-500 μm. Ωστόσο τα μεγάλου μεγέθους βενθονικά τρηματοφόρα χαρακτηρίζονται από διάμετρο εώς και 20 cm και πολύπλοκη εσωτερική κατασκευή.
Τα τρηματοφόρα γενικά ζουν σε όλα τα θαλάσσια οικοσυστήματα, ενώ ορισμένα είδη τους και σε υφάλμυρα. Ανάλογα με τον τρόπο ζωής τους χωρίζονται σε βενθονικά και πλαγκτονικά τρηματοφόρα.

Τα τρηματοφόρα λαμβάνουν σημαντικό ρόλο στους βιογεωχημικούς κύκλους του άνθρακα και του ασβεστίου των ωκεάνιων συστημάτων και μαζί με τα κοκκολιθοφόρα θεωρούνται ως οι κύριες ομάδες της βιογενούς ανθρακικής ιζηματογένεσης. Η συνολική συνεισφορά των βενθονικών και πλαγκτονικών τρηματοφόρων στην απόθεση ανθρακικού ασβεστίου είναι γύρω στα 1,4 δισεκατομμύρια τόνους το χρόνο, περίπου δηλαδή το 25% της συνολικής παραγωγής πελαγικών ανθρακικών ιζημάτων.

Παραπομπές
----------

1. ↑  Marshall M (3 February 2010). «Zoologger: 'Living beach ball' is giant single cell». *New Scientist*. .

Πηγές
-----

* Langer, M.1993. Epiphytic foraminifera. Marine Micropaleontology 20, 235-265

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* LCCN: sh85050443
* GND: 4154975-2
* BNF: cb11931432f (data)
* NDL: 00574488
* NKC: ph138400

 |

 |
Ο **Ελμάν Αλί Αχμέτ** (πλήρες όνομα: *Μοχάμεντ Αλί Αχμέτ*, σομαλικά: *Cilmi Cali Axmed*, αραβικά: علم علي أحمد‎) υπήρξε Σομαλός επιχειρηματίας και πολιτικός ακτιβιστής.

Βιογραφικά στοιχεία
-------------------

Υπήρξε επιχειρηματίας στη πρωτεύουσα της Σομαλίας Μογκαντίσου έλκοντας την καταγωγή του από τη φυλή Ντούνταμπλε Χαουάγιε. Ήταν παντρεμένος με την Φαρτούν Αδάν με την οποία απέκτησε τέσσερις κόρες.

Ήταν ιδιοκτήτης συνεργείου αυτοκινήτων και αργότερα τεχνικής σχολής στην οποία εκπαίδευε πρώην μαχητές του εμφυλίου πολέμου ως μέσω αποκατάστασής αυτών στην αγορά εργασίας και στην κοινωνική ζωή της χώρας. Αναμίχθηκε στις πολιτικές εξελίξεις στη περιοχή λαμβάνοντας πρωτοβουλίες με τους τοπικούς ηγέτες ώστε να δοθεί τέλος στην εμφύλια σύρραξη. Η πολιτική του πορεία ήταν ευθυγραμμισμένη στην ειρηνική συνύπαρξη και στη συμφιλίωση. Για τον λόγο αυτό υπήρξε ιδρυτής τοπικής ποδοσφαιρικής ομάδας Ελμάν ΦΚ, υπήρξε αρωγός στις προσπάθειες για την προστασία των παιδιών, ενώ συνέλαβε στην αποκατάσταση του οδικού δικτύου και της ηλεκτρικής ενέργειας στη πόλη.

Λόγω των απειλών για τη ζωή του, σχεδίαζε να εγκαταλείψει με την οικογένειά του τη χώρα. Δολοφονήθηκε στις 9 Μαρτίου 1996 στην οικία του που βρίσκονταν στα νότια της πόλης. Την περίοδο εκείνη, τον τομέα της πόλης ήλεγχε η παράταξη του Μοχάμεντ Φαράχ Αϊντίντ, ο οποίος αργότερα αρνήθηκε τη συμμετοχή του ιδίου και συναγωνιστών του, ενώ καταδίκασε τη δολοφονία που φαινόταν να είχε πολιτικά κίνητρα. Προς τιμήν του, η συζυγός του Φαρτούν Αδάν και τα παιδιά του, ίδρυσαν στο όνομά του το *Κέντρο Ελμάν Ειρήνης και Ανθρωπίνων Δικαιωμάτων*.

Παραπομπές
----------

1. 1 2 3  «Documento - Somalia: Amnistia Internacional condena el asesinato de un pacifista (Αρχείο)» (στα Ισπανικά). Διεθνής Αμνηστία. Αρχειοθετήθηκε από το πρωτότυπο στις 16 Μαρτίου 2014. Ανακτήθηκε στις 9 Φεβρουαρίου 2014. CS1 maint: Unfit url (link)
2. ↑  «Canadian sisters on front lines of rebuilding Somalia» (στα Αγγλικά). *Hiiraan*. 23 May 2013.. Ανακτήθηκε στις 9 Φεβρουαρίου 2014.

Δείτε επίσης
------------

* Φαρτούν Αδάν
* Ελμάν ΦΚ


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Elman Ali Ahmed (έκδοση 696573731) της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |